Küldetés
 A PTE Egyetemi Könyvtár és Tudásközpont a dél-dunántúli régió legjelentősebb szaktudományos információs centruma.
Az ország 18. században alapított első nagy, nyilvános könyvtárának szellemi örököseként a PTE Egyetemi Könyvtár és Tudásközpont elsődleges feladatának tekinti, hogy Magyarország legrégebbi történeti előzményekkel rendelkező felsőoktatási intézménye, a Pécsi Tudományegyetem szakkönyvtári és információs igényeit kielégítse, az egyetemen keletkezett tudásanyagot szervezett formában gyűjtse, valamint az intézmény tudományos információmenedzsmentjét magas színvonalon biztosítsa. 
Ennek érdekében – a Tudásközpont-szerepnek megfelelően – innovatív, költséghatékony, a 21. század igényeit kielégítő tartalomszolgáltatási technológiák, eszközök és módszerek kidolgozásával és működtetésével, aktív partnerként járul hozzá a PTE-n folyó oktató, kutató, gyógyító és művészeti tevékenység fejlesztéséhez és az egyetemen folyó tudományos tevékenység háttérének biztosításához. További feladata, hogy összegyűjtse, rendszerezze és szolgáltassa az egyetemen felhalmozódott tudásanyagot, őrizze és ápolja az egyetem történeti értékeit, valamint az intézmény stratégiai céljaival összhangban markáns szerepet vállaljon a PTE országos és nemzetközi pozíciójának megerősítésében.
A PTE Egyetemi Könyvtár és Tudásközpontnak határozott célja, hogy továbbra is a magyarországi felsőoktatási könyvtárak élmezőnyébe tartozzék. Ennek érdekében fejleszti és ápolja nemzetközi kapcsolatait, stratégiai együttműködésre törekszik az ország valamennyi tudományos információs központjával és a társegyetemek könyvtáraival. Aktív szerepet kíván betölteni a teljes magyarországi tudósközösség információs igényeit kielégítő szakmai kezdeményezésekben és a szolgáltatások továbbfejlesztésében, valamint egyedi és speciális tudományos háttérszolgáltatások kialakításával maga is stratégiai partneri kapcsolatok, illetve innovációk elindítójaként kíván fellépni.
A PTE Egyetemi Könyvtár és Tudásközpont munkatársai büszkén támaszkodnak a Könyvtár gazdag történeti múltjára és felhalmozott tapasztalataira, és hisznek abban, hogy meg tudnak felelni a „Tudásközpont” névben rejlő korszerű tartalomszolgáltatási igényeknek. Elkötelezettek a tudományos információmenedzsment modern követelményeinek mindenben megfelelő magas szakmai színvonal fenntartása és folyamatos fejlesztése iránt, és képesek szakértői kompetenciáikat és az intézmény teljes infrastruktúráját a felhasználók szolgálatába állítani. A PTE Egyetemi Könyvtár és Tudásközpont mind a munkafolyamatok megszervezése, mind a tartalomszolgáltatás terén rugalmasan alkalmazkodik a változó környezethez, és szoros együttműködésre törekszik valamennyi számára fontos szereplővel, országos szinten a többi tudományos szakkönyvtárral, helyi szinten pedig a Csorba Győző Könyvtárral mint legközvetlenebb partnerével. 
A PTE Egyetemi Könyvtár és Tudásközpont célja, hogy a szaktudományos tájékozódás igényével fellépő valamennyi olvasó számára felhasználóbarát „közösségi tér és találkozási pont” legyen, úgy a virtuális világban, mint a valóságban.
2014. szeptember 3.